
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                Bucureşti, 9.11.2004

                Nr.  P.L.X-667


R A P O R T

asupra proiectului de Lege privind aprobarea Ordonanţei de urgenţă a Guvernului nr.72/2004 pentru completarea art.209 din Codul de procedură penală

          În conformitate cu prevederile art.89 şi art.107 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere şi avizare în procedură de urgenţă cu proiectul de Lege privind aprobarea Ordonanţei de urgenţă a Guvernului nr.72/2004 pentru completarea art.209 din Codul de procedură penală,  trimis cu adresa nr.P.L.X-667 din 8 septembrie 2004, înregistrată sub nr. 31/982 din 9.11. 2004.

Potrivit prevederilor art. 75 din Constituţie şi ale art. 86 alin. 3, pct. 2 din Regulamentul Camerei Deputaţilor, Camera Deputaţilor este Cameră decizională în cazul acestui proiect de lege. 

Senatul, în şedinţa din 1 noiembrie  2004, a adoptat proiectul de lege în calitate de primă Cameră sesizată.

Consiliul Legislativ, cu avizul nr. 1607 din 1.10. 2004 a avizat favorabil proiectul de lege.

Proiectul de lege are ca obiect de reglementare, completarea art.209 din Codul de procedură penală, republicat în Monitorul Oficial al României, Partea I, nr.78 din 30 aprilie 1997.

Potrivit prevederilor art. 60 din Regulamentul Camerei Deputaţilor, comisia a dezbătut proiectul de lege în şedinţa din 9.11.2004. La dezbateri au participat din partea Ministerului Justiţiei, Simona-Maya Teodoroiu - secretar de stat, Nicoleta Iliescu, consilier, din partea Parchetului de pe lângă Înalta Curte de Casaţie şi Justiţie, Gabriela Ghiţă -  procuror general adjunct şi Vasile Gliga – judecător la Înalta Curte de Casaţie şi Justiţie.
 Membrii comisiei au examinat expunerea de motive, textul proiectului de lege adoptat de Senat, precum şi avizul favorabil al  Consiliului Legislativ.

Cu prilejul examinării, membrii comisiei au constatat că proiectul de lege corespunde intereselor naţionale ale ţării în acest domeniu. Amploarea fenomenului criminalităţii organizate, constituirea unor reţele infracţionale la nivel naţional şi transfrontalier necesită instituirea unor mijloace juridice eficiente prin care organele de urmărire penală să poată acţiona imediat şi adecvat, cu maximă urgenţă pentru tragerea la răspundere penală a unor astfel de infractori. În acest scop este necesară ca procurorului  să-i fie atribuite prin lege competente sporite şi posibilităţi de a acţiona pentru combaterea acestora. Astfel, dreptul procurorilor de la parchetele ierarhic superioare să preia şi să efectueze urmărirea penală în cauze de competenţa parchetelor ierarhic inferioare, din dispoziţia conducătorului parchetului ierarhic superior devine utilă şi actuală pentru eficienţa actului de justiţie.

În  urma dezbaterilor, membrii comisiei au hotărât, în unanimitate de voturi, să supună plenului Camerei Deputaţilor, spre dezbatere şi adoptare în procedură de urgenţă, a proiectul de Lege privind aprobarea Ordonanţei de urgenţă a Guvernului nr.72/2004 pentru completarea art.209 din Codul de procedură penală, astfel cum a fost adoptat de Senat. 

Din numărul total de 23 de membri ai comisiei, au fost prezenţi la dezbateri  toţi membrii. 

În raport de obiectul şi conţinutul său, ce vizează modificarea unei legi organice, proiectul de lege face parte din categoria legilor organice.
                        PREŞEDINTE, 


                                             

                                                                                                       SECRETAR,

             Prof. univ.dr. Ion NEAGU 



      

                                                                                                 Florin IORDACHE 

Consilier 

Dr. Gheorghe Stroe

